Ettepanek: NÕUKOGU OTSUS Horvaatia Vabariigi Euroopa Majanduspiirkonnas osalemise lepingu ja sellega seotud protokolli (millega võetakse arvesse Horvaatia Vabariigi ühinemist Euroopa Liiduga) sõlmimise kohta Euroopa Liidu ja selle liikmesriikide nimel /* COM/2014/091 final - 2014/0047 (NLE) */





SELETUSKIRI Euroopa Majanduspiirkonna lepingule (edaspidi „EMP leping”) kirjutati alla 2. mail 1992 ja see jõustus 1. jaanuaril 1994. Vastavalt Horvaatia Vabariigi ühinemisaktile on Horvaatia kohustatud ühinemisaktis sätestatud tingimustel ühinema Euroopa Majanduspiirkonna lepinguga selle artikli 128 kohaselt. Lisatud ettepanekuga luuakse õiguslik vahend Horvaatia Vabariigi Euroopa Majanduspiirkonnas osalemise lepingu (edaspidi „leping”) ning sellega seotud Norra Kuningriigi ja Euroopa Liidu vahelise lepingu (Norra finantsmehhanismi kohta aastateks 2009–2014) lisaprotokolli, mis tuleneb Horvaatia Vabariigi osalemisest Euroopa Majanduspiirkonnas (millega võetakse arvesse Horvaatia Vabariigi ühinemist Euroopa Liiduga) (edaspidi „protokoll”) sõlmimiseks. 4. septembril 2012[1] volitas nõukogu komisjoni alustama läbirääkimisi Islandi Vabariigi, Liechtensteini Vürstiriigi ja Norra Kuningriigiga EMP lepingu ning Norra Kuningriigi ja Euroopa Liidu vahelise Norra 2009.–2014. aasta finantsmehhanismi käsitleva lepingu muutmiseks. Läbirääkimised Islandi, Liechtensteini ja Norraga lõppesid edukalt järgmiste dokumentide parafeerimisega: (1) leping, (2) protokoll, ja (3) kaks lisaprotokolli, nimelt: a) Euroopa Majandusühenduse ja Islandi Vabariigi vahelise lepingu lisaprotokoll, mis tuleneb Horvaatia Vabariigi ühinemisest Euroopa Liiduga, ning b) Euroopa Majandusühenduse ja Norra Kuningriigi vahelise lepingu lisaprotokoll, mis tuleneb Horvaatia Vabariigi ühinemisest Euroopa Liiduga. Need kaks lisaprotokolli kuuluvad käesoleva lepingu ja protokolliga ühte paketti, kuid on esitatud kahes eri ettepanekus. Ettepaneku kohase lepinguga tehakse Horvaatia Vabariigist EMP lepingu osaline ja kohustatakse Euroopa Liitu looma EMP lepingu autentse versiooni ELi uues ametlikus keeles. Protokolliga lisatakse Horvaatia Norra finantsmehhanismi. Kuni lepingu ja protokolli ametlikuks sõlmimiseks ja jõustumiseks vajalike menetluste lõpuleviimiseni kavatsetakse lepingut ja protokolli hakata ajutiselt kohaldama lepinguosaliste vahelises kirjavahetuses ettenähtud päevast. Komisjon hindas läbirääkimiste tulemused rahuldavaks ja taotleb, et nõukogu võtaks vastu lisatud otsuse lepingu ja sellega seotud protokolli sõlmimise kohta. 2014/0047 (NLE) Ettepanek: NÕUKOGU OTSUS Horvaatia Vabariigi Euroopa Majanduspiirkonnas osalemise lepingu ja sellega seotud protokolli (millega võetakse arvesse Horvaatia Vabariigi ühinemist Euroopa Liiduga) sõlmimise kohta Euroopa Liidu ja selle liikmesriikide nimel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 217, koostoimes artikli 218 lõikega 6 ja lõike 8 teise lõiguga, võttes arvesse Horvaatia Vabariigi ühinemisakti, eriti selle artikli 6 lõiget 2 ja lõiget 5, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut ning arvestades järgmist: (1) Euroopa Majanduspiirkonna lepingule [2] (edaspidi „EMP leping”) kirjutati alla Portos 2. mail 1992. (2) Horvaatia Vabariigist sai Euroopa Liidu liikmesriik 1. juulil 2013. (3) Vastavalt Horvaatia Vabariigi ühinemisakti artikli 6 lõikele 5 kohustub Horvaatia ühinemisaktis sätestatud tingimustel ühinema Euroopa Majanduspiirkonna lepinguga vastavalt lepingu artiklile 128. (4) 4. septembril 2012 volitas nõukogu komisjoni alustama läbirääkimisi Islandi Vabariigi, Liechtensteini Vürstiriigi ja Norra Kuningriigiga, et muuta EMP lepingut ning Norra Kuningriigi ja Euroopa Liidu vahelist lepingut Norra finantsmehhanismi kohta aastateks 2009–2014. Horvaatia Vabariigi Euroopa Majanduspiirkonnas osalemise lepingule (edaspidi „leping”) ning sellega seotud Norra Kuningriigi ja Euroopa Liidu vahelise lepingu (Norra finantsmehhanismi kohta aastateks 2009–2014) lisaprotokollile (mis tuleneb Horvaatia Vabariigi osalemisest Euroopa Majanduspiirkonnas) (edaspidi „protokoll”) kirjutati alla Brüsselis (...). Leping ja protokoll tuleks nüüd heaks kiita, ON VASTU VÕTNUD KÄESOLEVA OTSUSE: Artikkel 1 Horvaatia Vabariigi Euroopa Majanduspiirkonnas osalemise leping ning sellega seotud Norra Kuningriigi ja Euroopa Liidu vahelise lepingu (Norra finantsmehhanismi kohta aastateks 2009–2014) lisaprotokoll (mis tuleneb Horvaatia Vabariigi osalemisest Euroopa Majanduspiirkonnas), millega võetakse arvesse Horvaatia Vabariigi ühinemist Euroopa Liiduga, kiidetakse Euroopa Liidu ja selle liikmesriikide nimel heaks. Artikkel 2 Nõukogu eesistuja nimetab isiku, kes on volitatud Euroopa Liidu nimel hoiule andma lepingu artiklis 6 ettenähtud heakskiitmiskirja, et väljendada Euroopa Liidu nõusolekut end lepinguga siduda. Artikkel 3 Käesolev otsus jõustub … Brüssel, Nõukogu nimel eesistuja [1] Nõukogu otsus, millega antakse luba alustada läbirääkimisi Euroopa Majanduspiirkonna lepingu ning Norra Kuningriigi ja Euroopa Liidu vahelise Norra 2009.–2014. aasta finantsmehhanismi käsitleva lepingu kohandamiseks, pidades silmas Horvaatia ühinemist Euroopa Liiduga (nõukogu dokument 12865/12 LIMITED). [2] ELT … I LISA HORVAATIA VABARIIGI EUROOPA MAJANDUSPIIRKONNAS OSALEMISE LEPING EUROOPA LIIT, BELGIA KUNINGRIIK, BULGAARIA VABARIIK, TŠEHHI VABARIIK, TAANI KUNINGRIIK, SAKSAMAA LIITVABARIIK, EESTI VABARIIK, IIRIMAA, KREEKA VABARIIK, HISPAANIA KUNINGRIIK, PRANTSUSE VABARIIK, ITAALIA VABARIIK, KÜPROSE VABARIIK, LÄTI VABARIIK, LEEDU VABARIIK, LUKSEMBURGI SUURHERTSOGIRIIK, UNGARI, MALTA, MADALMAADE KUNINGRIIK, AUSTRIA VABARIIK, POOLA VABARIIK, PORTUGALI VABARIIK, RUMEENIA, SLOVEENIA VABARIIK, SLOVAKI VABARIIK, SOOME VABARIIK, ROOTSI KUNINGRIIK, SUURBRITANNIA JA PÕHJA-IIRI ÜHENDKUNINGRIIK, edaspidi „Euroopa Liidu liikmesriigid”, ISLAND, LIECHTENSTEINI VÜRSTIRIIK, NORRA KUNINGRIIK, edaspidi „EFTA riigid”, edaspidi koos nimetatud „praegused lepinguosalised”, ning HORVAATIA VABARIIK, ARVESTADES, et lepingule Horvaatia Vabariigi ühinemise kohta Euroopa Liiduga (edaspidi „ühinemisleping”) kirjutati alla Brüsselis 9. detsembril 2011; ARVESTADES, et Portos 2. mail 1992 allakirjutatud Euroopa Majanduspiirkonna lepingu artikli 128 kohaselt peab iga Euroopa riik, kellest saab ühenduse liige, taotlema Euroopa Majanduspiirkonna lepingu (edaspidi „EMP leping”) osalisriigiks saamist; ARVESTADES, et Horvaatia Vabariik on esitanud taotluse EMP lepingu osalisriigiks saamiseks; ARVESTADES, et sellise osalemise tingimused tuleb sätestada praeguste lepinguosaliste riikide ja kandidaatriigi vahelises lepingus, ON OTSUSTANUD sõlmida järgmise lepingu: ARTIKKEL 1 1. Horvaatia Vabariik saab EMP lepingu osalisriigiks ja teda nimetatakse edaspidi „uueks lepinguosaliseks”. 2. Käesoleva lepingu jõustumisega muutuvad EMP lepingu sätted, mida on muudetud enne 30. juunit 2011 vastu võetud EMP Ühiskomitee otsustega, uuele lepinguosalisele kohustuslikuks samadel tingimustel kui praegustele lepinguosalistele ning vastavalt käesolevas lepingus sätestatud tingimustele. 3. Käesoleva lepingu lisad moodustavad lepingu lahutamatu osa. ARTIKKEL 2 1. EMP LEPINGU PÕHITEKSTI KOHANDUSED a) Preambul: i) Lepinguosaliste nimekirja lisatakse pärast Prantsuse Vabariiki järgmine riik: „HORVAATIA VABARIIK,”; ii) Ungari järelt kustutatakse sõna „Vabariik”; b) Artikkel 2: i) Lõige f) jäetakse välja. ii) Lõike e) järele lisatakse järgmine tekst: „f) mõiste „9. detsembri 2011. aasta ühinemisakt” tähendab Horvaatia Vabariigi ühinemistingimusi ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitlevat akti, millele kirjutati alla Brüsselis 9. detsembril 2011.”; c) Artikkel 117: Artikkel 117 asendatakse järgmisega: „Finantsmehhanisme reguleerivad sätted on esitatud protokollis nr 38, protokollis nr 38a, protokolli nr 38a lisandis, protokollis 38b ja protokolli nr 38b lisandis”. d) Artikkel 129: i) Lõike 1 teine lõik asendatakse järgmisega: „Tulenevalt Euroopa Majanduspiirkonna laienemisest on käesoleva lepingu bulgaaria-, eesti-, horvaadi-, läti-, leedu-, malta-, poola-, rumeenia-, sloveeni-, slovaki-, tšehhi- ja ungarikeelne tekst võrdselt autentsed.”; ii) Lõike 1 kolmas lõik asendatakse järgmisega: „Lisades nimetatud dokumentide tekstid on Euroopa Liidu Teatajas avaldatud kujul võrdselt autentsed bulgaaria, eesti, hispaania, hollandi, horvaadi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, soome, slovaki, sloveeni, taani, tšehhi ja ungari keeles ning koostatakse nendega autentselt islandi ja norra keeles ja avaldatakse Euroopa Liidu Teataja EMP kaasandes.” 2. EMP LEPINGU PROTOKOLLIDE KOHANDUSED a) Protokolli nr 4 päritolureeglite kohta muudetakse järgmiselt: i) IVa lisa (Arvedeklaratsiooni tekst) muudetakse järgmiselt: aa) Itaaliakeelse arvedeklaratsiooni teksti ette lisatakse järgmine tekst: „Horvaadikeelne tekst Izvoznik proizvoda obuhvaćenih ovom ispravom (carinsko ovlaštenje br ... (1)) izjavljuje da su, osim ako je drukčije izričito navedeno, ovi proizvodi... (2) preferencijalnog podrijetla.”; ii) IVb lisa (EUR-MED arvedeklaratsiooni tekst) muudetakse järgmiselt: aa) Itaaliakeelse EUR-MED arvedeklaratsiooni teksti ette lisatakse järgmine tekst: „Horvaadikeelne tekst Izvoznik proizvoda obuhvaćenih ovom ispravom (carinsko ovlaštenje br ... (1)) izjavljuje da su, osim ako je drukčije izričito navedeno, ovi proizvodi ... (2) preferencijalnog podrijetla. - cumulation applied with … (riigi/riikide nimed) - no cumulation applied (3)”. b) Protokollile nr 38b lisatakse järgmine tekst: Protokolli nr 38b lisand EMP FINANTSMEHHANISM HORVAATIA VABARIIGI JAOKS Artikkel 1 1. Protokolli nr 38b kohaldatakse Horvaatia Vabariigi suhtes mutatis mutandis. 2. Olenemata lõikest 1 ei kohaldata protokolli nr 38b artikli 3 lõike 3 esimest lauset. 3. Olenemata lõikest 1 ei kohaldata protokolli nr 38b artiklit 6. Paigutamata vabu vahendeid, mis on Horvaatiale määratud, ei jaotata ümber teiste abisaajariikide vahel. Artikkel 2 Ajavahemikul 1. juulist 2013 – 30. aprillini 2014 on Horvaatia Vabariigile ette nähtud täiendavaid rahalisi toetusi 5 miljonit eurot, mis tehakse kättesaadavaks alates kuupäevast, mil Horvaatia Vabariigi Euroopa Majanduspiirkonnas osalemise leping jõustub, või alates kõnealuse lepingu ajutise kohaldamise kokkuleppe jõustumise kuupäevast, kusjuures kõnealused summad tehakse paigutamiseks kättesaadavaks ühe osamaksena.” c) Protokolli nr 44 tekst asendatakse järgmisega: „EUROOPA MAJANDUSPIIRKONNA LAIENEMISEST TULENEVATE KAITSEMEHHANISMIDE KOHTA 1. Lepingu artikli 112 kohaldamine üldise majandusliku kaitseklausli ja kaitsemehhanismide suhtes, mis on seotud teatavate üleminekumeetmetega isikute ja maanteetranspordi vaba liikumise valdkonnas. Lepingu artiklit 112 kohaldatakse ka olukordades, mida on täpsustatud või millele on viidatud a) 16. aprilli 2003. aasta ühinemisakti artiklis 37, 25. aprilli 2005. aasta ühinemisakti artiklis 36 või 9. detsembri 2011. aasta ühinemisakti artiklis 37 ning b) üleminekumeetmetega seotud kaitsemehhanismides, mis on ette nähtud V lisas (Tööjõu vaba liikumine) pealkirja all „Üleminekuperiood“, sama pealkirja all VIII lisas (Asutamisõigus), XVIII lisa (Töötervishoid ja tööohutus, tööõigus ning meeste ja naiste võrdne kohtlemine) punktis 30 (Euroopa Parlamendi ja nõukogu direktiiv 96/71/EÜ) ning XIII lisa (Transport) punktis 26c (nõukogu määrus (EMÜ) nr 3118/93) ja punktis 53a (nõukogu määrus (EMÜ) nr 3577/92) samade tähtaegade, kohaldamisala ja toimega nagu ülalnimetatud sätetes. 2. Siseturu kaitseklausel Lepingus sätestatud üldist otsustamismenetlust kohaldatakse ka Euroopa Ühenduste Komisjoni otsuste suhtes 16. aprilli 2003. aasta ühinemisakti artikli 38, 25. aprilli 2005. aasta ühinemisakti artikli 37 ja 9. detsembri 2011. aasta ühinemisakti artikli 38 kohaldamisel.” ARTIKKEL 3 1. Kõik EMP lepingusse inkorporeeritud Euroopa Liidu institutsioonide õigusaktide muudatused, mis on tehtud Horvaatia Vabariigi ühinemistingimusi ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitleva aktiga (edaspidi „9. detsembri 2011. aasta ühinemisakt”), inkorporeeritakse EMP lepingusse ja muudetakse selle osaks. 2. Selleks lisatakse järgmine taane EMP lepingu lisade ja protokollide nendesse punktidesse, mis sisaldavad viiteid asjaomaste Euroopa Liidu institutsioonide poolt vastuvõetud õigusaktidele: „– 1 2012 J003: Horvaatia Vabariigi ühinemistingimusi ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitlev akt, mis võeti vastu 9. detsembril 2011 (ELT L 112, 24.4.2012, lk 21).” 3. Kui lõikes 2 nimetatud taane on kõnealuse punkti esimene taane, siis peavad selle ees olema sõnad „muudetud järgmiste aktidega”. 4. Käesoleva lepingu A lisas on loetletud EMP lepingu lisade ja protokollide punktid, kuhu viiakse sisse lõigetes 2 ja 3 märgitud tekst. 5. Kui enne käesoleva lepingu jõustumist EMP lepingusse inkorporeeritud aktid nõuavad uue lepinguosalise kaasamise tõttu kohandamist ning vajalikud kohandused ei ole käesolevas lepingus sätestatud, käsitletakse neid kohandusi kooskõlas EMP lepingus sätestatud menetlusega. ARTIKKEL 4 1. Käesoleva lepingu B lisas osutatud korraldus, mis on sätestatud 9. detsembri 2011. aasta ühinemisaktis, inkorporeeritakse EMP lepingusse ning muudetakse selle osaks. 2. Mis tahes EMP lepingusse puutuvat korraldust, millele on viidatud 9. detsembri 2011. aasta ühinemisaktis või mis on selle ühinemisakti alusel vastu võetud ning mis ei kajastu käesoleva lepingu B lisas, käsitletakse vastavalt EMP lepingus sätestatud korrale. ARTIKKEL 5 Kõik käesoleva lepingu osalised võivad tõstatada lepingu tõlgendamist või kohaldamist käsitlevaid küsimusi EMP Ühiskomitees. EMP Ühiskomitee vaatab tõstatatud küsimuse läbi, et leida vastuvõetav lahendus EMP lepingu tulemusliku toimimise jätkumise huvides. ARTIKKEL 6 1. Käesolev leping ratifitseeritakse või kiidetakse heaks praeguste lepinguosaliste riikide ja uue lepinguosalise poolt vastavalt nende menetluskorrale. Ratifitseerimis- või heakskiitmiskirjad antakse hoiule Euroopa Liidu Nõukogu peasekretariaati. 2. Käesolev leping jõustub esimesel päeval pärast seda, kui ühe praeguse või uue lepinguosalise viimane ratifitseerimis- või heakskiitmiskiri on hoiule antud, tingimusel et järgmised selle juurde kuuluvad protokollid jõustuvad samal kuupäeval: (a) Norra Kuningriigi ja Euroopa Liidu vahelise lepingu (Norra finantsmehhanismi kohta aastateks 2009–2014) lisaprotokoll, mis tuleneb Horvaatia Vabariigi osalemisest Euroopa Majanduspiirkonnas; (b) Euroopa Majandusühenduse ja Islandi Vabariigi vahelise lepingu lisaprotokoll, mis tuleneb Horvaatia Vabariigi ühinemisest Euroopa Liiduga, ning (c) Euroopa Majandusühenduse ja Norra Kuningriigi vahelise lepingu lisaprotokoll, mis tuleneb Horvaatia Vabariigi ühinemisest Euroopa Liiduga. ARTIKKEL 7 Käesolev leping, mille originaal on koostatud bulgaaria, eesti, hispaania, hollandi, horvaadi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, soome, slovaki, sloveeni, taani, tšehhi, ungari, islandi ja norra keeles, kusjuures selle tekst on kõikides nimetatud keeltes võrdselt autentne, antakse hoiule Euroopa Liidu Nõukogu peasekretariaati, kes edastab kinnitatud koopia kõigi lepinguosaliste valitsustele. A LISA Lepingu artiklis 3 osutatud nimekiri I OSA ÕIGUSAKTID, MILLELE ON VIIDATUD EMP LEPINGUS, MIDA ON MUUDETUD 9. detsembri 2011. aasta ühinemisaktiga. Artikli 3 lõikes 2 nimetatud taane lisatakse EMP lepingu lisade ja protokollide järgmistesse kohtadesse: II lisa (Tehnilised normid, standardid, katsetamine ja sertifitseerimine) XXVII peatükis (Piiritusjoogid): – punkti 3 (nõukogu määrus (EMÜ) nr 1601/91) VII lisas (Kutsekvalifikatsiooni vastastikune tunnustamine): – punkti 1 (Euroopa Parlamendi ja nõukogu direktiiv 2005/36/EÜ) XVII lisas (Intellektuaalomand): – punkti 6a (Euroopa Parlamendi ja nõukogu määrus (EÜ) nr 1610/96) IX lisas (Finantsteenused): – punkti 14 (Euroopa Parlamendi ja nõukogu direktiiv 2006/48/EÜ) XX lisas (Keskkond): – punkti 21al (Euroopa Parlamendi ja nõukogu direktiiv 2003/87/EÜ) II OSA EMP LEPINGU LISADE MUUD MUUDATUSED EMP lepingu lisasid muudetakse järgmiselt: II lisas (Tehnilised normid, standardid, katsetamine ja sertifitseerimine – II osa): (1) XV peatüki punktist 12a (nõukogu direktiiv 91/414/EMÜ) jäetakse välja sõnad „või 25. aprilli 2005. aasta ühinemisprotokolli”; (2) XVII peatüki punktist 7 (Euroopa Parlamendi ja nõukogu direktiiv 94/62/EÜ) jäetakse välja sõnad „või 25. aprilli 2005. aasta ühinemisprotokolli”; (3) XVII peatüki punktist 8 (Euroopa Parlamendi ja nõukogu direktiiv 94/63/EÜ) jäetakse välja sõnad „või 25. aprilli 2005. aasta ühinemisprotokolli”; (4) XXV peatüki punktist 3 (Euroopa Parlamendi ja nõukogu direktiiv 2001/37/EÜ) jäetakse välja sõnad „või 25. aprilli 2005. aasta ühinemisprotokolli”. V lisas (Tööjõu vaba liikumine): Pealkirja „ÜLEMINEKUPERIOOD” alt jäetakse välja sõnad „või 25. aprilli 2005. aasta ühinemisprotokolli”. VIII lisas (Asutamisõigus): Pealkirja „ÜLEMINEKUPERIOOD” alt jäetakse välja sõnad „või 25. aprilli 2005. aasta ühinemisprotokolli”. IX lisas (Finantsteenused): Punktist 31b (Euroopa Parlamendi ja nõukogu direktiiv 97/9/EÜ) jäetakse välja sõnad „või 25. aprilli 2005. aasta ühinemisprotokolli”. XI lisas (Elektrooniline side, audiovisuaalteenused ja infoühiskond): Punktist 5cm (Euroopa Parlamendi ja nõukogu direktiiv 2002/22/EÜ) jäetakse välja sõnad „või 25. aprilli 2005. aasta ühinemisprotokolli”. XII lisas (Kapitali vaba liikumine): Pealkirja „ÜLEMINEKUPERIOOD” alt jäetakse välja sõnad „või 25. aprilli 2005. aasta ühinemisprotokolli”. XIII lisas (Transport): (1) punktist 15a (nõukogu direktiiv 96/53/EMÜ) jäetakse välja sõnad „või 25. aprilli 2005. aasta ühinemisprotokolli”; (2) punktist 18a (Euroopa Parlamendi ja nõukogu direktiiv 1999/62/EÜ) jäetakse välja sõnad „või 25. aprilli 2005. aasta ühinemisprotokolli”; (3) punktist 19 (nõukogu direktiiv 96/26/EMÜ) jäetakse välja sõnad „või 25. aprilli 2005. aasta ühinemisprotokolli”; (4) punktist 26c (nõukogu määrus (EMÜ) nr 3118/93) jäetakse välja sõnad „või 25. aprilli 2005. aasta ühinemisprotokolli”. XV lisas (Riigiabi): (1) pealkirja „VALDKONDLIKUD KOHANDUSED” alt jäetakse välja sõnad „või 25. aprilli 2005. aasta ühinemisprotokolli”; (2) pealkirja „ÜLEMINEKUPERIOOD” alt jäetakse välja sõnad „või 25. aprilli 2005. aasta ühinemisprotokolli”. XVII lisas (Intellektuaalomand): Pealkirja „VALDKONDLIKUD KOHANDUSED” alt jäetakse välja sõnad „või 25. aprilli 2005. aasta ühinemisprotokolli”. XVIII lisas (Töötervishoid ja tööohutus, tööõigus ning meeste ja naiste võrdne kohtlemine): Punktist 30 (Euroopa Parlamendi ja nõukogu direktiiv 96/71/EÜ) jäetakse välja sõnad „või 25. aprilli 2005. aasta ühinemisprotokolli”. XX lisas (Keskkond): (1) punktist 1f (Euroopa Parlamendi ja nõukogu direktiiv 2008/1/EÜ) jäetakse välja sõnad „või 25. aprilli 2005. aasta ühinemisprotokolli”; (2) punktist 7a (nõukogu direktiiv 98/83/EÜ) jäetakse välja sõnad „või 25. aprilli 2005. aasta ühinemisprotokolli”; (3) punktist 13 (nõukogu direktiiv 91/271/EMÜ) jäetakse välja sõnad „või 25. aprilli 2005. aasta ühinemisprotokolli”; (4) punktist 19a (Euroopa Parlamendi ja nõukogu direktiiv 2001/80/EÜ) jäetakse välja sõnad „või 25. aprilli 2005. aasta ühinemisprotokolli”; (5) punktist 21ad (nõukogu direktiiv 1999/32/EÜ) jäetakse välja sõnad „või 25. aprilli 2005. aasta ühinemisprotokolli”; (6) punktist 32d (nõukogu direktiiv 1999/31/EÜ) jäetakse välja sõnad „või 25. aprilli 2005. aasta ühinemisprotokolli”; (7) punktist 32f (Euroopa Parlamendi ja nõukogu direktiiv 2000/76/EÜ) jäetakse välja sõnad „või 25. aprilli 2005. aasta ühinemisprotokolli”; (8) punktist 32fa (Euroopa Parlamendi ja nõukogu direktiiv 2002/96/EÜ) jäetakse välja sõnad „või 25. aprilli 2005. aasta ühinemisprotokolli”. B LISA Lepingu artiklis 4 osutatud nimekiri Euroopa Majanduspiirkonna lepingu lisasid ja protokolle muudetakse järgmiselt. I lisa (Veterinaar- ja fütosanitaarküsimused): 1) I peatüki osa 1.1 punkti 4 (nõukogu direktiiv 97/78/EÜ) lisatakse kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 5. peatükk, IV jagu).” 2) I peatüki osa 6.1 punkti 16 (Euroopa Parlamendi ja nõukogu määrus (EÜ) nr 852/2004) lisatakse üleminekukorraldusi käsitleva lõigu järele järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 5. peatükk, II jagu).” 3) I peatüki osa 6.1 punkti 17 (Euroopa Parlamendi ja nõukogu määrus (EÜ) nr 853/2004) lisatakse üleminekukorraldusi käsitleva lõigu järele ja kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 5. peatükk, II jagu).” 4) I peatüki osa 9.1 punkti 8 (nõukogu direktiiv 1999/74/EÜ) lisatakse üleminekukorraldusi käsitleva lõigu järele järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 5. peatükk, I jagu).” 5) III peatüki osa 1 punkti 10 (nõukogu direktiiv 2002/53/EÜ) lisatakse üleminekukorraldusi käsitleva lõigu järele ja kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 5. peatükk, III jagu).” 6) III peatüki osa 1 punkti 12 (nõukogu direktiiv 2002/55/EÜ) lisatakse üleminekukorraldusi käsitleva lõigu järele ja kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 5. peatükk, III jagu).” II lisa (Tehnilised normid, standardid, katsetamine ja sertifitseerimine): 1) XII peatüki punkti 54zr (nõukogu direktiiv 2001/113/EÜ) lisatakse järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 4. peatükk, I jagu, punkt 1).” 2) XIII peatüki punkti 15q (Euroopa Parlamendi ja nõukogu direktiiv 2001/83/EÜ) lisatakse üleminekukorraldusi käsitleva lõigu järele ja kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 1. peatükk).” 3) XV peatüki punkti 12zc (Euroopa Parlamendi ja nõukogu määrus (EÜ) nr 1907/2006) lisatakse kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 10. peatükk, VI jagu).” V lisa (Tööjõu vaba liikumine): Pealkirja „ÜLEMINEKUPERIOOD” all lisatakse üleminekukorraldusi käsitlevate lõikude ja kaitsemehhanisme käsitleva lõigu vahele järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 2. peatükk).” VIII lisa (Asutamisõigus): Pealkirja „ÜLEMINEKUPERIOOD” all lisatakse üleminekukorraldusi käsitlevate lõikude ja kaitsemehhanisme käsitleva lõigu vahele järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 2. peatükk).” XII lisa (Kapitali vaba liikumine): Pealkirja „ÜLEMINEKUPERIOOD” all olevate lõikude järele lisatakse järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 3. peatükk).” XIII lisa (Transport): Punkti 53a (nõukogu määrus (EMÜ) nr 3577/92) lisatakse kohandamisteksti ette järgmised lõigud: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 7. peatükk, punkt 1). Võttes arvesse eelmistes lõikudes osutatud kaitsemehhanisme, mis on seotud üleminekukorraldustega, kohaldatakse PROTOKOLLI nr 44 EUROOPA MAJANDUSPIIRKONNA LAIENEMISEST TULENEVATE KAITSEMEHHANISMIDE KOHTA.” XV lisa (Riigiabi): Pealkirja „VALDKONDLIKUD KOHANDUSED“ alla lisatakse järgmine tekst: „Lepinguosaliste vahel kohaldatakse 9. detsembri 2011. aasta ühinemisakti IV lisa 2. peatükis (Konkurentsipoliitika) kehtestatud praegusi abikavasid käsitlevaid meetmeid.” XVII lisa (Intellektuaalomand): Pealkirja „VALDKONDLIKUD KOHANDUSED“ alla lisatakse järgmine tekst: „Lepinguosaliste vahel kohaldatakse 9. detsembri 2011. aasta ühinemisakti IV lisa 1. peatükis (Intellektuaalomandiõigus) kehtestatud erimehhanisme.” XVIII lisa (Töötervishoid ja tööohutus, tööõigus ning meeste ja naiste võrdne kohtlemine): Punkti 30 (Euroopa Parlamendi ja nõukogu direktiiv 96/71/EÜ) lisatakse üleminekukorraldusi käsitlevate lõikude ja kaitsemehhanisme käsitleva lõigu vahele järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 2. peatükk).” XX lisa (Keskkond): 1) Punkti 7a (nõukogu direktiiv 98/83/EMÜ) lisatakse üleminekukorraldusi käsitlevate lõikude järele järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 10. peatükk, IV jagu, punkt 2).” 2) Punkti 13 (nõukogu direktiiv 91/271/EMÜ) lisatakse üleminekukorraldusi käsitleva lõigu järele ja kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 10. peatükk, IV jagu, punkt 1).” 3) Punkti 19a (Euroopa Parlamendi ja nõukogu direktiiv 2001/80/EÜ) lisatakse üleminekukorraldusi käsitlevate lõikude järele ja kohandamisteksti ette järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 10. peatükk, V jagu, punkt 2).” 4) Punkti 21ab (nõukogu direktiiv 1999/13/EÜ) lisatakse järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 10. peatükk, V jagu, punkt 1).” 5) Punkti 21al (Euroopa Parlamendi ja nõukogu direktiiv 2003/87/EÜ) lisatakse kohandamisteksti ette järgmine lõik: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 10. peatükk, I jagu, punkt 1).” 6) Punkti 32d (nõukogu direktiiv 1999/31/EMÜ) lisatakse üleminekukorraldusi käsitlevate lõikude järele järgmine tekst: „Kohaldatakse 9. detsembri 2011. aasta ühinemisakti lisades Horvaatiale ettenähtud üleminekukorraldusi (V lisa, 10. peatükk, III jagu).” II LISA LÕPPAKT Täievolilised esindajad, kes esindavad: EUROOPA LIITU, edaspidi „Euroopa liit”, ja BELGIA KUNINGRIIKI, BULGAARIA VABARIIKI, TŠEHHI VABARIIKI, TAANI KUNINGRIIKI, SAKSAMAA LIITVABARIIKI, EESTI VABARIIKI, IIRIMAAD, KREEKA VABARIIKI, HISPAANIA KUNINGRIIKI, PRANTSUSE VABARIIKI, ITAALIA VABARIIKI, KÜPROSE VABARIIKI, LÄTI VABARIIKI, LEEDU VABARIIKI, LUKSEMBURGI SUURHERTSOGIRIIKI, UNGARIT, MALTAT, MADALMAADE KUNINGRIIKI, AUSTRIA VABARIIKI, POOLA VABARIIKI, PORTUGALI VABARIIKI, RUMEENIAT, SLOVEENIA VABARIIKI, SLOVAKI VABARIIKI, SOOME VABARIIKI, ROOTSI KUNINGRIIKI, SUURBRITANNIA JA PÕHJA-IIRI ÜHENDKUNINGRIIKI, kes on EUROOPA LIIDU lepingu lepinguosalised, edaspidi „liikmesriigid”, järgmiste riikide täievolilised esindajad: ISLAND, LIECHTENSTEINI VÜRSTIRIIK, NORRA KUNINGRIIK, edaspidi „EFTA riigid,” kes on 2. mail 1992. aastal Portos sõlmitud Euroopa Majanduspiirkonna lepingu (edaspidi „EMP leping”) osalised, edaspidi ühiselt „praegused lepinguosalised”, ning HORVAATIA VABARIIGI (edaspidi „uus lepinguosaline”) täievolilised esindajad, kes on kokku tulnud Brüsselis [kuupäev] [kuu] […] aastal, et alla kirjutada Horvaatia Vabariigi Euroopa Majanduspiirkonnas osalemise lepingule, on vastu võtnud järgmised dokumendid: I. Horvaatia Vabariigi Euroopa Majanduspiirkonnas osalemise leping (edaspidi „leping”); II. Allpool loetletud tekstid, mis on lisatud lepingule: A lisa: Lepingu artiklis 3 osutatud nimekiri B lisa: Lepingu artiklis 4 nimetatud nimekiri. Praeguste lepinguosaliste täievolilised esindajad ja uue lepinguosalise täievolilised esindajad on vastu võtnud allpool loetletud ja lõppaktile lisatud ühisdeklaratsioonid ja -avaldused: 1. ühisdeklaratsioon Horvaatia Vabariigi Euroopa Majanduspiirkonnas osalemise lepingu kiire jõustumise või ajutise kohaldamise kohta; 2. ühisdeklaratsioon üleminekukorra aegumistähtaja kohta; 3. ühisdeklaratsioon, mis käsitleb päritolureeglite kohaldamist pärast Horvaatia Vabariigi Euroopa Majanduspiirkonnas osalemise lepingu jõustumist; 4. ühisdeklaratsioon, mis käsitleb Liechtensteini valdkondlikku kohandust isikute vaba liikumise valdkonnas; 5. ühisavaldus protokollis nr 38b nimetatud eelisvaldkondade kohta; 6. ühisavaldus rahalise toetuse kohta. Praeguste lepinguosaliste täievolilised esindajad ja uue lepinguosalise täievolilised esindajad on võtnud arvesse allpool nimetatud ja käesolevale lõppaktile lisatud deklaratsiooni: EFTA riikide üldine ühisdeklaratsioon. Lisaks on nad kokku leppinud, et hiljemalt lepingu jõustumise kuupäevaks tuleb EMP leping, mida on muudetud Euroopa Majanduspiirkonna lepingu kohandamise protokolliga, ja kõikide EMP Ühiskomitee otsuste täistekstid koostada horvaadi keeles ning kinnitada praeguste lepinguosaliste ja uue lepinguosalise esindajate poolt. Nad võtavad arvesse Norra Kuningriigi ja Euroopa Liidu vahelise lepingu (Norra finantsmehhanismi kohta aastateks 2009–2014) lisaprotokolli, mis tuleneb Horvaatia Vabariigi osalemisest Euroopa Majanduspiirkonnas, mis on samuti käesolevale lõppaktile lisatud. Nad võtavad arvesse ka käesolevale lõppaktile lisatud Euroopa Majandusühenduse ja Islandi Vabariigi vahelise lepingu juurde kuuluvat lisaprotokolli, mis tuleneb Horvaatia Vabariigi ühinemisest Euroopa Liiduga. Lisaks võtavad nad arvesse ka käesolevale lõppaktile lisatud Euroopa Majandusühenduse ja Norra Kuningriigi vahelise lepingu juurde kuuluvat lisaprotokolli, mis tuleneb Horvaatia Vabariigi ühinemisest Euroopa Liiduga. Nad rõhutavad, et eespool nimetatud protokollides on kokku lepitud eeldusel, et osalus Euroopa Majandusühenduses säilib muutusteta. PRAEGUSTE LEPINGUOSALISTE JA UUE LEPINGUOSALISE ÜHISDEKLARATSIOONID JA -AVALDUSED ÜHISDEKLARATSIOON HORVAATIA VABARIIGI EUROOPA MAJANDUSPIIRKONNAS OSALEMISE LEPINGU KIIRE JÕUSTUMISE VÕI AJUTISE KOHALDAMISE KOHTA Lepinguosalised rõhutavad, et on väga oluline, et lepinguosalised jõustavad Horvaatia Vabariigi Euroopa Majanduspiirkonnas osalemise lepingu kiiresti või hakkavad seda ajutiselt kohaldama, et tagada Euroopa Majanduspiirkonna sujuv toimimine ja anda Horvaatiale võimalus Euroopa Majanduspiirkonnast kasu saada. ÜHISDEKLARATSIOON ÜLEMINEKUKORRA AEGUMISTÄHTAJA KOHTA Lepinguosalised kinnitavad, et ühinemislepingu üleminekukord võetakse EMP lepingusse üle ja selle lõppkuupäevaks jääb kuupäev, mis oleks olnud lõppkuupäevaks juhul, kui Euroopa Liidu ja EMP laienemine oleks toimunud samaaegselt 1. juulil 2013. ÜHISDEKLARATSIOON PÄRITOLUREEGLITE KOHALDAMISE KOHTA PÄRAST HORVAATIA VABARIIGI EUROOPA MAJANDUSPIIRKONNAS OSALEMISE LEPINGU JÕUSTUMIST 1. EFTA riigi või uue lepinguosalise väljaantud päritolutõend, mis on nõuetekohaselt välja antud EFTA riikide ja uue lepinguosalise vahel sõlmitud sooduslepingu või EFTA riigi või uue lepinguosalise ühepoolsete riiklike õigusaktide raames, on käsitatav EMP sooduspäritolu tõendina eeldusel, et: a) transpordidokumentide päritolutõend anti välja mitte hiljem kui päev enne uue lepinguosalise Euroopa Liiduga ühinemist; b) päritolutõend esitatakse tollile nelja kuu jooksul alates lepingu jõustumise kuupäevast. Juhul kui kaubad on EFTA riigis või uueks lepinguosaliseks olevas riigis deklareeritud importimiseks EFTA riigist või uueks lepinguosaliseks olevast riigist enne uue lepinguosalise Euroopa Liiduga ühinemist EFTA riigi ja uue lepinguosalise vahel sõlmitud kehtiva sooduslepingu alusel, võivad EFTA riigid või uued lepinguosalised kõnealuse sooduslepingu alusel tagasiulatuvalt väljaantud päritolutõendit aktsepteerida eeldusel, et see on tollile esitatud nelja kuu jooksul alates lepingu jõustumise kuupäevast. 2. EFTA riikidel ühelt poolt ning Horvaatia Vabariigil teiselt poolt on lubatud säilitada load, mis käsitlevad ühelt poolt EFTA riikide ja teiselt poolt Horvaatia Vabariigi vahel sõlmitud lepingute raames antud „heakskiidetud eksportija” staatust, tingimusel et heakskiidetud eksportijad kohaldavad EMP päritolureegleid. EFTA riigid ning Horvaatia Vabariik asendavad kõnealused load hiljemalt ühe aasta jooksul alates lepingu jõustumisest uute lubadega, mis antakse välja Euroopa Majanduspiirkonna lepingu protokollis nr 4 sätestatud tingimuste alusel. 3. EFTA riikide ja uue lepinguosalise pädevad ametiasutused aktsepteerivad lõigetes 1 ja 2 osutatud sooduslepingute ja -korra raames väljaantud päritolutõendi järelkontrolli taotlusi kolme aasta jooksul pärast asjaomase päritolutõendi väljaandmist ning kõnealused asutused võivad selliseid taotlusi esitada kolme aasta jooksul pärast päritolutõendi aktsepteerimist. ÜHISDEKLARATSIOON, MIS KÄSITLEB LIECHTENSTEINI VALDKONDLIKKU KOHANDUST ISIKUTE VABA LIIKUMISE VALDKONNAS Praegused lepinguosalised ja uus lepinguosaline, – osutades EMP lepingu V ja VIII lisas sätestatud Liechtensteini valdkondlikele kohandustele isikute vaba liikumise valdkonnas, mis on kehtestatud EMP Ühiskomitee otsusega nr 191/1999 ja mida on muudetud 14. oktoobri 2003. aasta Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi Euroopa Majanduspiirkonnas osalemist käsitleva lepinguga, – täheldades EL-i ja EFTA riikide kodanike suurt huvi Liechtensteinis elamise vastu, mis ületab eespool nimetatud valdkondlikes kohandustes sätestatud sisserändemäära, – võttes arvesse asjaolu, et Horvaatia EMPs osalemisega kaasneb EMP lepingus sätestatud isikute vaba liikumise õiguse laienemine veelgi suuremale hulgale kodanikele, otsustavad võtta EMP lepingu V ja VIII lisa valdkondlike kohanduste läbivaatamisel nõuetekohaselt arvesse kõnealust tegelikku olukorda ning Liechtensteini muutumatut vastuvõtuvõimet. ÜHISAVALDUS PROTOKOLLIS NR 38B NIMETATUD EELISVALDKONDADE KOHTA Praegused lepinguosalised ja uus lepinguosaline meenutavad, et Horvaatia ei pea katma kõiki protokolli nr 38b artiklis 3 määratletud eelisvaldkondi. ÜHISAVALDUS RAHALISE TOETUSE KOHTA Praegused lepinguosalised ja uus lepinguosaline lepivad kokku, et EMP laienemise raames kokku lepitud rahalist toetust käsitlevad kokkulepped ei loo pretsedenti ajavahemiku puhul, mis järgneb aegumistähtaja lõppemisele 30. aprillil 2014. MUUD ÜHE VÕI MITME LEPINGUOSALISE DEKLARATSIOONID EFTA RIIKIDE ÜLDINE ÜHISDEKLARATSIOON EFTA riigid võtavad arvesse Belgia Kuningriigi, Bulgaaria Vabariigi, Tšehhi Vabariigi, Taani Kuningriigi, Saksamaa Liitvabariigi, Eesti Vabariigi, Iirimaa, Kreeka Vabariigi, Hispaania Kuningriigi, Prantsuse Vabariigi, Itaalia Vabariigi, Küprose Vabariigi, Läti Vabariigi, Leedu Vabariigi, Luksemburgi Suurhertsogiriigi, Ungari, Malta, Madalmaade Kuningriigi, Austria Vabariigi, Poola Vabariigi, Portugali Vabariigi, Rumeenia, Sloveenia Vabariigi, Slovaki Vabariigi, Soome Vabariigi, Rootsi Kuningriigi ning Suurbritannia ja Põhja-Iiri Ühendkuningriigi (Euroopa Liidu liikmesriigid) ning Horvaatia Vabariigi sõlmitud lepingu (Horvaatia Vabariigi ühinemise kohta Euroopa Liiduga) lõppaktile lisatud deklaratsioone, mis on EMP lepingu seisukohalt asjakohased. EFTA riigid rõhutavad, et eelmises lõigus osutatud lepingu lõppaktile lisatud deklaratsioone, mis on EMP lepingu seisukohalt asjakohased, ei saa tõlgendada ega kohaldada nii, et see oleks vastuolus praeguste lepinguosaliste või uue lepinguosalise käesolevast lepingust või EMP lepingust tulenevate kohustustega. III LISA NORRA KUNINGRIIGI JA EUROOPA LIIDU VAHELISE LEPINGU (NORRA FINANTSMEHHANISMI KOHTA AASTATEKS 2009–2014) LISAPROTOKOLL, MIS TULENEB HORVAATIA VABARIIGI OSALEMISEST EUROOPA MAJANDUSPIIRKONNAS EUROOPA LIIT ja NORRA KUNINGRIIK, VÕTTES ARVESSE Norra Kuningriigi ja Euroopa Liidu vahelist lepingut Norra finantsmehhanismi kohta aastateks 2009–2014, VÕTTES ARVESSE Horvaatia Vabariigi Euroopa Majanduspiirkonnas osalemise lepingut, ON OTSUSTANUD kaasata Horvaatia praegu toimivasse aastateks 2009–2014 loodud Norra finantsmehhanismi NING SÕLMIDA JÄRGMISE PROTOKOLLI: ARTIKKEL 1 1. Norra Kuningriigi ja Euroopa Liidu vahelist lepingut (Norra finantsmehhanismi kohta aastateks 2009–2014) (edaspidi „leping”) kohaldatakse Horvaatia Vabariigi suhtes mutatis mutandis. 2. Olenemata lõikest 1 ei kohaldata lepingu artikli 3 lõikeid 2 ja 3. 3. Olenemata lõikest 1 ei kohaldata lepingu artiklit 6. Paigutamata vabu vahendeid, mis on Horvaatiale määratud, ei jaotata ümber teiste abisaajariikide vahel. ARTIKKEL 2 Ajavahemikul 1. juulist 2013 – 30. aprillini 2014 on Horvaatia Vabariigile ette nähtud täiendavaid rahalisi toetusi 4,6 miljonit eurot, mis tehakse kättesaadavaks alates kuupäevast, mil Horvaatia Vabariigi Euroopa Majanduspiirkonnas osalemise leping jõustub, või alates kõnealuse lepingu ja käesoleva protokolli ajutise kohaldamise kokkuleppe jõustumise kuupäevast, kusjuures kõnealused summad tehakse paigutamiseks kättesaadavaks ühe osamaksena. ARTIKKEL 3 Lepinguosalised ratifitseerivad või kiidavad käesoleva protokolli heaks oma menetluste kohaselt. Ratifitseerimis- või heakskiitmiskirjad antakse hoiule Euroopa Liidu Nõukogu peasekretariaati. Protokoll jõustub esimesel päeval pärast seda, kui viimane ratifitseerimis- või heakskiitmiskiri on hoiule antud, tingimusel et hoiule on antud ka Horvaatia Vabariigi Euroopa Majanduspiirkonnas osalemise lepingu ratifitseerimis- või heakskiitmiskiri. ARTIKKEL 4 Käesolev protokoll, mille originaal on koostatud ühes eksemplaris bulgaaria, eesti, hispaania, hollandi, horvaadi, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi, ungari ja norra keeles, kusjuures tekstid kõigis nendes keeltes on võrdselt autentsed, antakse hoiule Euroopa Liidu Nõukogu peasekretariaati, kes edastab tõestatud koopia igale allakirjutanud riigile. Brüssel, [… 2013] Euroopa Liidu nimel Norra Kuningriigi nimel